**עמרי פדן** (נולד בשנת 1952) הוא איש עסקים וכלכלן ישראלי, יו"ר ובעלים של חברת אלוניאל בע"מ, זכיינית רשת מקדונלד'ס בישראל.

ביוגרפיה
--------

פדן נולד בירושלים לדורית פדן (מרצה לסוציולוגיה) ולמאיר. בנעוריו, למד בליד"ה (סיים ב-1970). התגייס לצה"ל בפברואר 1971, התנדב לסיירת מטכ"ל וצורף לצוות לוחמים בפיקודו של איתמר סלע. לאחר הטירונות בחטיבת הצנחנים עבר מסלול הכשרה כלוחם ביחידה. עם חבריו לצוות נמנו אבנר שור, אבי דיכטר ואורי טבנקין. בשלב מסוים הוצע לו לצאת לקורס קצינים יחד עם אבי דיכטר, אך הם סירבו והעדיפו להישאר כלוחמים בצוות איתמר עד תום השירות. השתתף בשנת 1972 כלוחם בצוות איתמר במבצע להשתלטות על מטוס סבנה החטוף, אם כי בסופו של דבר, צוות איתמר לא היה זה אשר פרץ למטוס אלא שימש גיבוי לצוות ותיק יותר. באותה שנה השתתף יחד עם דיכטר ועם לוחמים אחרים של הסיירת ושייטת 13 במבצע שבו חצו את תעלת סואץ.

פדן עם אנואר סאדאת בביקור במצרים 1979
למד כלכלה ומתמטיקה באוניברסיטה וסיים דוקטורט בכלכלה ב-1981. בתחילת שנות ה-80 שימש מרצה לכלכלה באוניברסיטה העברית בירושלים. בשנת 1978 נמנה עם מקימי "שלום עכשיו" ושימש דובר התנועה, והיה מיוזמי מכתב הקצינים בקריאה לשלום עם מצרים. ב-1979 עמד בראש משלחת של שלום עכשיו למצרים ונפגש עם אנואר סאדאת במטרה לקדם את תהליך השלום בין ישראל למצרים. הביקור זכה לסיקור נרחב בעיתונות הערבית.

עזב את האקדמיה לטובת התעשייה, ולשם כך ויתר על הצעה לפוסטדוקטורט באוניברסיטת הרווארד. בשנת 1988 מונה למנכ"ל "כיתן" ושימש בתפקיד עד לשנת 1992.

פדן מעורב בפעילות פילנתרופית ויושב בחבר הנאמנים של  עמותת חיים - למען ילדים חולי סרטן בישראל.

נשוי לאריאלה, המכהנת כסגנית יו"ר אלוניאל, ואב לארבעה בנים. יש לו שתי אחיות: הבכורה היא פרופ' מיכל בלר, נשיאת מכללת לווינסקי לחינוך.

### זכיין מקדונלד'ס

הפגנה כנגד עמרי פדן ברחוב הרצל בחיפה, יוני 2014
לאחר שעזב את כיתן קיבל ב-1992 את הזיכיון של חברת מקדונלד'ס בישראל, פתח את הסניף הראשון ב-1993 והוביל את ההצלחה של הרשת בארץ. נכון לשנת 2019 לרשת יש 200 סניפים והיא מעסיקה כ-7,000 עובדים. בשנת 2002 הפסיק לשמש מנכ"ל בפועל של החברה הזכיינית, אלוניאל בע"מ, ועבר לתפקיד יו"ר פעיל. נכון לאמצע העשור השני של המאה ה-21, מחזיק פדן ב-50% ממניות ההון של החברה וב-100% ממניות השליטה.

יחד עם חברת אלוניאל הורשע פדן בעבירה של העסקת נוער בשבת, בניגוד לחוק עבודת הנוער, והוטל עליו קנס של 50,000 ש"ח. ערעורו לבית הדין הארצי לעבודה נדחה. פדן החליט להמשיך ולהיאבק בחוק באמצעות עתירה לבג"ץ.

בשנת 2004 חזר פדן לנהל את הרשת ופתח בשינוי מקיף בתפריט שמציעה הרשת בארץ, במה שכונה בתקשורת הישראלית "מהפכת הבריאות של מקדונלד'ס". השינוי בתפריט כלל הפחתה בערך הקלורי של חלק מהמוצרים והפחתת אחוזי השומן בבשר.

ביוני 2013 עורר סערה כאשר סירב להצעה לפתוח סניף של מקדונלד'ס באריאל, הנמצאת מעבר לקו הירוק.

החל מאמצע 2013 נאבק פדן בניסיון של הסתדרות הנוער העובד והלומד לאגד את עובדי מקדונלד'ס בישראל ולהביא לחתימתו של הסכם קיבוצי.

#### מכירת הזכיינות

במהלך מלחמת חרבות ברזל מקדונלד'ס תרמה ארוחות לחיילים ואף נתנה הנחה של 50% לכל משרתי כוחות הביטחון, בעולם הערבי מהלך זה נתפס כתמיכת רשת מקדונלד'ס בצה"ל והחל קמפיין עולמי להחרמת מקדונלד'ס. נרשמה ירידה של עד 90% במכירות במדינות כמו ערב הסעודית, טורקיה, עומאן, איחוד האמירויות, כווית וירדן. 

בשל כך באפריל 2024 מקדונלד'ס העולמית הודיעה על רכישת זכיינות מקדונלד'ס ישראל מידי עמרי פדן, במהלך שנחשב לשינוי משמעותי בתפעול הרשת בארץ. העסקה, שנחתמה במהירות רבה תוך כדי שני חודשים בלבד, כללה את מכירת 225 הסניפים שהקים פדן בישראל. המהלך הוסבר כחלק ממאמץ של מקדונלד'ס העולמית לשמר את תדמיתה ולהפחית את השפעת החרם הפרו-פלסטיני על הרשת בעקבות תמיכתו של פדן בצה"ל. ההערכות הן שהרשת תעשה שינויים משמעותיים בניהול הסניפים בישראל, תוך כדי ניסיון להרחיק את המותג מקונפליקטים פוליטיים וביטחוניים.

הערכת שווי הון
--------------

לאחר מכירת חברת אלוניאל למקדונלד'ס העולמית באפריל 2024, מוערך הונו של פדן בכ-4 מיליארד ש"ח

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **עמרי פדן** |

* אתר למנויים בלבד עידו אפרתי, שוקי שדה, האם צעירי מקדונלד'ס יהיו הראשונים לכופף את הבעלים עמרי פדן, באתר TheMarker‏, 14 ביוני 2013

הערות שוליים
------------

1. ↑  אבנר שור, **צוות איתמר**, הוצאת כתר (פרק מתוך הספר), 2003.
2. ↑  אמיר בוחבוט, סיירת מטכ"ל בת 50, באתר nrg‏, 24 במרץ 2007
3. ↑  צילום הפריצה למטוס סבנה בעיתון מעריב
4. ↑  אבי דיכטר, צליחת התעלה - סיפור של אומץ ורעות, באתר ישראל היום, 2 באוקטובר 2014
5. ↑  הילה שרון, תפוח אדמה לוהט, באתר nrg‏, 2 בנובמבר 2007
6. ↑  בראיון שפורסם עמו ב–1999 הוא הסביר: "הבנתי שאת המפץ הגדול לא אמציא מחדש, וגם פרס נובל לכלכלה לא נראה באופק. מה שעניין אותי היה התעשייה".
7. 1 2  שי ניב, ‏מקדונלד'ס: אריאלה פדן תפגוש את נציגי ההסתדרות, באתר גלובס, 12 ביוני 2013
8. ↑  אתר למנויים בלבד עידו אפרתי, צעירי מקדונלד'ס יהיו הראשונים לכופף את הבעלים עמרי פדן?, באתר TheMarker‏, 14 ביוני 2013
9. ↑  עפ 1004/00 אלוניאל בע"מ ועמרי פדן נגד מדינת ישראל, ניתן ב-9 בפברואר 2003
10. ↑  רן רימון, מקדונלד'ס תפסיק העסקת כ-800 נערים בסופ"ש, באתר ynet, 18 ביוני 2012
11. ↑  שרית רוזנבלום, סוף הג'אנק? מקדונלד'ס נכנעת, ארוחות בריאות בישראל, באתר ynet, 24 ביוני 2004
12. ↑  בנט נגד מקדונלד'ס: אהיה הלקוח הראשון של בורגראנץ' באריאל, באתר גלובס, 27 ביוני 2013
13. ↑  שי ניב, ‏מקדונלד'ס מציעה לעובדים את כל ההטבות - רק בלי ההסתדרות, באתר גלובס, 24 ביוני 2014
14. ↑  "המכירות בכמה מדינות ירדו ב-90%": מאחורי החרם שקדם לרכישת מקדונלד'ס בישראל | כלכליסט, באתר calcalist, ‏2024-04-05
15. ↑  עסקת בזק: רכישת מקדונלד'ס ישראל נרקמה במשך חודשיים בלבד | כלכליסט, באתר calcalist, ‏2024-04-07